Správa TMK na valnú hromadu 15.5.2016

TMK v roku 2016 pracovala v zložení Mikuška Karol, Mokrý Libor, Dancák Juraj.

Činnosť TMK v predolympijskom roku 2015 spočívala predovšetkým v spolupráci s trénermi reprezentácií. Hlavným cieľom bolo dosiahnutie miestenky na OH. Primárnym cieľom bola úspešnosť na medzinárodných súťažiach v roku 2015. TMK počas roka opätovne žiadala a doplňovala žiadosť o akreditáciu pre školenie trénerov a rozhodcov. Nakoľko je valná hromada v olympijskom roku až dvakrát, nedá mi aby som nezhodnotil aj prvý polrok 2016.

Rok 2016 začala TMK oponentúrami plánov reprezentačných celkov 16.1.2016. Jednotliví tréneri na oponentúrach predstavili svoj plán prípravy pre rok 2016. Hlavnou kategóriou, ktorá mala najväčší cieľ, boli muži a olympijská kvalifikácia. SZZ nastavilo podmienky a finančnú podporu pre reprezentačné celky. Hlavná časť finančných prostriedkov bola nasmerovaná do reprezentácií. Ja osobne si myslím, že to bola chyba.

Múdre zväzy využijú, obdobie úspechov a nárastu finančnej podpory štátu, pre svoj rozvoj. Nám sa to nepodarilo a ak tak len v malej miere. Myslím tím podporu mládeže a rozvoj klubovej základne svojho športu. Len silné kluby so silným zázemím môžu priniesť borcov do reprezentácie na dobrej úrovni. Na oponentúrach tréningových plánov sa nám znovu prejavil problém s nedostatočnou kvalifikovanosťou trénerov a rozdelením trénerov pre jednotlivé vekové kategórie. Tento problém je u nás už dlhodobejší. Zlučovanie niektorých vekových kategórií nepovažuje TMK za šťastné riešenie, ale v danej situácii sa nám to javilo, ako jediné možné.

Nereálne ohodnotenie síl našich športovcov viedlo k nominácii množstva borcov na olympijskú kvalifikáciu, ktorí na to nemajú požadovanú výkonnosť. Podľa TMK nie všetci borci mali na to aby nás tam reprezentovali. Česť ich snahe, ale energia a financie mohli byť nasmerované viac na ich primeranú prípravu do ďalšieho obdobia.

Reálne máme len pár borcov, ktorí mali na to aspoň malú šancu postúpiť, prípadne im to pomohlo. Dnes už všetci vieme, že náš cieľ a postup aspoň jedného borca na OH nám nevyšiel. Ambície nám nevyšli a realita je iná. Už druhý olympijský cyklus nemáme žiadneho športovca, ktorý by sa vedel kvalifikovať na OH. Bohužiaľ ešte nás postihol aj dopingový škandál, ktorý vrhol tieň na našu zápasnícku obec.

Obrazom rozvoja klubov u nás je zrušenie ohodnocovania ligového štartu a následný rozklad ligovej súťaže mužov. Dorastenecká liga je tiež na žalostnej úrovni, žiacka liga funguje na západe Slovenska a tento rok už aj na východe. V gréckorímskom zápasení žiadna liga nefunguje.

Ďalšia činnosť, ktorú TMK vykonávala a snažila sa posunúť k lepšiemu, bolo vzdelávanie trénerov. Po dvojročnej prestávke sa nám podarilo získať akreditáciu na vzdelávanie trénerov. Táto akreditácia nám bola schválená na päť rokov. Pri pokračovaní spolupráce s FTVŠ by nám mala byť predĺžená nastálo. TMK v spolupráci s SZZ začala špecializované školenie trénerov 1. a 2. stupňa. Tento a minulý rok skončilo, alebo bude končiť viacej trénerov svoje vysokoškolské štúdium a ja dúfam, že sa zapoja do procesu prípravy našich športovcov, prípadne začnú pracovať na svojom trénerskom raste vo svojich kluboch.

Napriek nedostatkom a neúspechom, želám nášmu zápaseniu všetko dobré. Dúfam, že ďalší olympijský cyklus bude lepší ako tento a konečne si vychováme borca, ktorý nás bude dôstojne reprezentovať na OH. Športu zdar.

V Bratislave: 15.5.2016 Zapísal: Mikuška Karol